Številka: 1100-67/2021/1

Datum: 6. 7. 2021

Na podlagi prvega odstavka 25. člena Zakona o delovnih razmerjih (Uradni list RS, št. 21/13, 78/13 – popr., 47/15 – ZZSDT, 33/16 – PZ-F, 52/16, 15/17 – odl. US, 22/19 – ZPosS, 81/19 in 203/20 – ZIUPOPDVE) in 2. točke prvega odstavka 68. člena v povezavi s tretjim odstavkom 70. člena Zakona o javnih uslužbencih (Uradni list RS, št. 63/07 – uradno prečiščeno besedilo, 65/08, 69/08 – ZTFI-A, 69/08 – ZZavar-E, 40/12 – ZUJF, 158/20 – ZIntPK-C in 203/20 – ZIUPOPDVE)

**Republika Slovenija, Ministrstvo za javno upravo**, Tržaška cesta 21, 1000 Ljubljana,

objavlja prosto uradniško delovno mesto za določen čas,

**VIŠJI SVETOVALEC (šifra DM: 59205) v Službi za mednarodno sodelovanje, za določen čas do vrnitve začasno odsotne javne uslužbenke, s 6-mesečnim poskusnim delom.**

Kandidati, ki se bodo prijavili na prosto delovno mesto, morajo izpolnjevati naslednje pogoje:

* najmanj visokošolsko strokovno izobraževanje (prejšnje)/visokošolska strokovna izobrazba (prejšnja) ali najmanj visokošolsko strokovno izobraževanje (prva bolonjska stopnja)/visokošolska strokovna izobrazba (prva bolonjska stopnja) ali najmanj visokošolsko univerzitetno izobraževanje (prva bolonjska stopnja)/visokošolska univerzitetna izobrazba (prva bolonjska stopnja),
* najmanj 5 let delovnih izkušenj,
* državljanstvo Republike Slovenije,
* znanje uradnega jezika,
* ne smejo biti pravnomočno obsojeni zaradi naklepnega kaznivega dejanja, ki se preganja po uradni dolžnosti in ne smejo biti obsojeni na nepogojno kazen zapora v trajanju več kot šest mesecev,
* zoper njih ne sme biti vložena pravnomočna obtožnica zaradi naklepnega kaznivega dejanja, ki se preganja po uradni dolžnosti,
* dovoljenje za dostop do tajnih podatkov stopnje »tajno«, »tajno EU« in »tajno NATO« (kandidat ga lahko pridobi v okviru izbirnega postopka).

Kot delovne izkušnje se šteje delovna doba na delovnem mestu, za katero se zahteva ista stopnja izobrazbe in čas pripravništva v isti stopnji izobrazbe, ne glede na to, ali je bilo delovno razmerje sklenjeno oziroma pripravništvo opravljeno pri istem ali pri drugem delodajalcu. Za delovne izkušnje se štejejo tudi delovne izkušnje, ki jih je javni uslužbenec pridobil z opravljanjem del na delovnem mestu, za katero se zahteva za eno stopnjo nižja izobrazba, razen pripravništva v eno stopnjo nižji izobrazbi. Kot delovne izkušnje se upošteva tudi delo na enaki stopnji zahtevnosti, kot je delovno mesto, za katero oseba kandidira. Delovne izkušnje se dokazujejo z verodostojnimi listinami, iz katerih sta razvidna čas opravljanja dela in stopnja izobrazbe.

Zahtevane delovne izkušnje se skrajšajo za tretjino v primeru, da ima kandidat univerzitetno izobrazbo ali visoko strokovno izobrazbo s specializacijo oziroma magisterijem znanosti (prejšnjim) ali magistrsko izobrazbo (druga bolonjska stopnja).

Kandidat mora imeti dovoljenje za dostop do podatkov stopnje tajnosti »tajno«, »tajno EU« in »tajno NATO« oziroma mora ob prijavi za prosto delovno mesto podati soglasje k varnostnemu preverjanju za izdajo dovoljenja za dostop do tajnih podatkov stopnje tajnosti »tajno«, »tajno EU« in »tajno NATO«.

Naloge delovnega mesta:

* pripravljanje, usklajevanje in izvajanje aktivnosti na področju mednarodnega sodelovanja,
* priprava stališč glede zakonodajnih in drugih dokumentov in sodelovanje pri drugih aktivnostih v okviru EU,
* priprava in zastopanje stališč glede zakonodajnih in drugih dokumentov in sodelovanje pri drugih aktivnostih v organih in delovnih telesih mednarodnih organizacij in regionalnih pobud,
* sodelovanje v pobudah in v projektih s področja bilateralnega, multilateralnega in regionalnega sodelovanja,
* samostojna priprava stališč, analiz, mnenj, informacij, poročil, projektov, sistemskih rešitev ter drugih gradiv s področja mednarodnega sodelovanja,
* sodelovanje v medresorskih delovnih skupinah,
* opravljanje drugih nalog po navodilu neposrednega vodje.

Na navedenem delovnem mestu bo izbrani kandidat prvenstveno opravljal naloge z naslednjih področij:

* koordinacija aktivnosti ministrstva v okviru delovnih skupin in strokovnih teles mednarodnih organizacij (EU, EUPAN, OECD, ITU, Svet Evrope, OVSE…),
* koordinacija aktivnosti v okviru bilateralnega sodelovanja ministrstva,
* priprava in izvedba dogodkov na mednarodni ravni v Sloveniji,
* priprava in izvedba obiskov tujih delegacij na ministrstvu in obiskov delegacij ministrstva v tujini,
* priprava gradiv za promocijo aktivnosti ministrstva na mednarodnem področju,
* samostojna komunikacija s predstavniki institucij v Sloveniji in tujini,
* vsebinske in koordinacijske naloge v okviru predsedovanja Republike Slovenije Svetu EU.

Prijava mora biti **obvezno oddana na predpisanem obrazcu**, ki je sestavni del javne objave in mora vsebovati:

1. pisno izjavo o izpolnjevanju pogoja glede zahtevane izobrazbe, iz katere mora biti razvidna stopnja in smer izobrazbe ter leto in ustanova, na kateri je bila izobrazba pridobljena,
2. pisno izjavo kandidata o vseh dosedanjih zaposlitvah, iz katere je razvidno izpolnjevanje pogoja glede zahtevanih delovnih izkušenj. V izjavi kandidat navede datum sklenitve in datum prekinitve delovnega razmerja pri posameznemu delodajalcu, kratko opiše delo, ki ga je opravljal pri tem delodajalcu, ter navede stopnjo zahtevnosti delovnega mesta,
3. pisno izjavo kandidata, da:

* je državljan Republike Slovenije,
* ni bil pravnomočno obsojen zaradi naklepnega kaznivega dejanja, ki se preganja po uradni dolžnosti in da ni bil obsojen na nepogojno kazen zapora v trajanju več kot šest mesecev,
* zoper njega ni bila vložena pravnomočna obtožnica zaradi naklepnega kaznivega dejanja, ki se preganja po uradni dolžnosti,
* pisno izjavo, da ima dovoljenje za dostop do tajnih podatkov stopnje »tajno«, »tajno EU« in »tajno NATO« oziroma, če kandidat nima dovoljenj za dostop do tajnih podatkov mora ob prijavi predložiti izjavo, da soglaša s tem, da se bo zanj opravilo varnostno preverjanje za dostop do tajnih podatkov stopnje »tajno«, »tajno EU« in »tajno NATO« v skladu z Zakonom o tajnih podatkih (Uradni list RS, št. 50/06 – uradno prečiščeno besedilo, 9/10, 60/11 in 8/20),
* za namen postopka zaposlitve dovoljuje Ministrstvu za javno upravo pridobitev podatkov o izpolnjevanju pogojev za zasedbo delovnega mesta iz uradnih evidenc (če kandidat z vpogledom v uradne evidence ne soglaša, bo moral sam predložiti ustrezna dokazila).

Zaželeno je, da prijava vsebuje tudi kratek življenjepis, v katerem naj kandidat poleg formalne izobrazbe navede tudi druga znanja, sposobnosti in veščine, ki jih je pridobil.

Prednost pri izbiri bodo imeli kandidati s poznavanjem delovanja EU institucij, izkušnjami na področju mednarodnega sodelovanja in višjo stopnjo znanja angleškega jezika.

Strokovna usposobljenost kandidatov se bo presojala na podlagi prijave in priložene dokumentacije, na podlagi razgovora s kandidati oziroma s pomočjo morebitnih drugih metod preverjanja strokovne usposobljenosti kandidatov.

Ministrstvo za javno upravo bo opravilo izbiro kandidata po predmetni objavi in z izbranim kandidatom sklenilo delovno razmerje za določen čas do vrnitve začasno odsotne javne uslužbenke, s polnim delovnim časom in 6-mesečnim poskusnim delom. Poskusno delo se lahko podaljša v primeru začasne odsotnosti z dela.

Izbrani kandidat bo delo opravljal na uradniškem delovnem mestu višji svetovalec brez imenovanja v naziv, pravice in obveznosti mu bodo določene glede na uradniški naziv višji svetovalec II.

Izbrani kandidat bo delo opravljal v prostorih Ministrstva za javno upravo na Tržaški cesti 21 v Ljubljani oziroma v drugih njegovih uradnih prostorih.

Kandidat vloži prijavo v pisni obliki (na priloženem obrazcu Vloga za zaposlitev), ki jo pošlje v zaprti ovojnici z označbo: »Za javno objavo za delovno mesto višji svetovalec (šifra DM: 59205) v Ministrstvu za javno upravo, Službi za mednarodno sodelovanje, št. 1100-67/2021« **na naslov**: Ministrstvo za javno upravo, Sekretariat, Služba za kadrovske zadeve, Tržaška cesta 21, 1000 Ljubljana, in sicer **v roku 8 dni po objavi**. Za pisno obliko prijave se šteje tudi elektronska oblika, poslana **na elektronski naslov**: [gp.mju@gov.si](mailto:gp.mju@gov.si), pri čemer veljavnost prijave ni pogojena z elektronskim podpisom.

Postopek javne objave bo zaključen po priznanju pravice od materinskega dopusta. Kandidati bodo o izbiri pisno obveščeni.

Informacije o izvedbi javne objave daje Azra Handanagić Junuzović, tel. št. 01/478 86 17, informacije o delovnem področju pa mag. Klaudija Koražija, tel. št. 01/478 86 53.

Opomba: Uporabljeni izrazi, zapisani v moški spolni slovnični obliki, so uporabljeni kot nevtralni za ženske in moške.

Boštjan Koritnik

minister